Anton Sveinn McKee og Snæfríður Sól Jórunnardóttir komust í morgun bæði í undanúrslit á EM í sundi sem haldið er í Róm. Keppt verður í undanúrslitunum seinnipartinn í dag.
Anton Sveinn McKee tryggði sér í morgun sæti í undanúrslitum 200 metra bringusunds á Evrópumótinu í sundi í Róm. Snæfríður Sól Jórunnardóttir komst líka inn í undanúrslit 200 metra skriðsunds.
Anton Sveinn synti undanrásir 200 metra bringusundsins á 2:11;81 sekúndu og varð annar í sínum riðli á eftir Tékkanum Matej Zabojnik sem synti á 2:11,16 sekúndum. Aðeins hann og Matti Mattson frá Finnlandi syntu hraðar en Anton í undanrásunum. Anton fer því með þriðja besta tímann inn í undanúrslitin sem verða synt síðar í dag. RÚV sýnir beint frá sundi Antons í undanúrslitum sem og öðrum úrslitahlutum EM í sundi frá kl. 16:10 í dag.
Snæfríður Sól Jórunnardóttir verður svo í undanúrslitum 200 metra skriðsundsins síðdegis. Hún synti undanrásirnar í Róm í morgun á 2:02:00 sekúndum sléttum og átti að vera fyrsti varamaður inn í undanúrslitin ef einhver skyldi heltast úr lestinni á síðustu stundu. Það varð fljótlega ljóst að svo yrði og því fékk Snæfríður sæti í undanúrslitunum og syndir á eftir, líka í beinni útsendingu RÚV.
Símon Elías Statkevicius synti 100 metra flugsund á 55,38 sekúndum en komst ekki áfram.
Í dag verður líka sýnt frá seinni undanúrslitaleik bikarkeppni kvenna í fótbolta milli Selfoss og ríkjanda meistara Breiðabliks. Útsending hefst 13:40. Valur tryggði sig áfram í úrslit í gær með sigri á Stjörnunni 3-1.
Anton Sveinn McKee og Snæfríður Sól Jórunnardóttir komust bæði í undanúrslit á EM í sundi sem haldið er í Róm. Keppt verður í undanúrslitunum seinnipartinn í dag. 